ΓΡΑΠΤΗ ΕΡΩΤΗΣΗ E-0613/97 υποβολή: Joaquνn Sisσ Cruellas (PPE) προς την Επιτροπή (27 Φεβρουαρίου 1997)

Θέμα: Αυξητική ορμόνη στο σολομό

Ο συντονιστικός φορέας των ευρωπαίων γεωργών (CPE) ζήτησε από την Επιτροπή να απαγορεύσει τη χρήση της «σωματοτροπίνης σολομού», μιας ορμόνης που παρασκευάζεται με βάση τη γενετική τεχνολογία και έχει την ιδιότητα να επιταχύνει και να ενισχύει το ρυθμό ανάπτυξης του σολομού. Ο CPE θεωρεί ότι η βιομηχανοποίηση της εκτροφής σολομού είχε ως αποτέλεσμα τη σημαντική πτώση της ποιότητάς του, την τεράστια συγκέντρωση της παραγωγής στη Νορβηγία και επιπλέον τη μετάδοση και εξάπλωση μεταξύ των πληθυσμών αγρίου σολομού ασθενειών σχετιζομένων με τη βιομηχανική εκτροφή. Ο CPE επικρίνει, γενικώς, τη βιομηχανοποίηση της υδατοκαλλιέργειας.

Έχοντας υπόψη τον σκεπτικισμό και την έλλειψη εμπιστοσύνης του ευρωπαίου καταναλωτή έναντι των νέων μεθόδων της βιοτεχνολογίας, εξ αιτίας των σοβαρών συνεπειών τις οποίες είχε η χρησιμοποίηση της σωματοτρόπου ορμόνης γάλακτος ΒST, θα μπορούσε η Επιτροπή να μας πληροφορήσει σε ποιο σημείο βρίσκεται το ζήτημα της χρησιμοποίησης της ανωτέρω αυξητικής ορμόνης στην εκτροφή σολομού;

Απάντηση του κ. Bangemann εξ ονόματος της Επιτροπής (14 Απριλίου 1997)

Η «σωματοτροπίνη σολομού» είναι μια ορμόνη που αποσκοπεί αποκλειστικά να διευκολύνει την προσαρμογή των νεαρών σολομών κατά τη μετάβαση από τα γλυκά ύδατα στα θαλάσσια.

Κατόπιν αιτήσεως της εταιρείας που κατέχει το δίπλωμα ευρεσιτεχνίας, υπεβλήθη αίτηση ταξινόμησης της εν λόγω ουσίας, δυνάμει του κανονισμού (ΕΚ) αριθ. 2377/90 ((ΕΕ L 224 της 18.8.1990. )) του Συμβουλίου για τη θέσπιση κοινοτικής διαδικασίας για τον καθορισμό ανωτάτων ορίων καταλοίπων κτηνιατρικών φαρμάκων στα τρόφιμα ζωικής προέλευσης. Ύστερα από επιστημονική αξιολόγηση του φακέλου, η επιτροπή κτηνιατρικών φαρμάκων του ευρωπαϊκού οργανισμού για την αξιολόγηση των φαρμακευτικών προϊόντων συνέστησε στην Επιτροπή εγγραφή στο παράρτημα ΙΙ του προαναφερθέντος κανονισμού, αφού το παράρτημα αυτό περιλαμβάνει τις ουσίες για τις οποίες δεν είναι αναγκαίο να καθορισθεί ανώτατο όριο καταλοίπων προκειμένου να προστατευθεί ο καταναλωτής. Η «σωματοτροπίνη σολομού» όντως ελαττώνεται πολύ γρήγορα και εξαφανίζεται τελείως από τον οργανισμό του νεαρού ιχθύος. Άρα, δεν υπάρχει πλέον κανένα ίχνος κατά τη στιγμή κατανάλωσης του ενήλικου ιχθύος.

Πάντως, στο πλαίσιο της διαδικασίας αυτής, η Επιτροπή ζήτησε από την ανωτέρω επιτροπή να γνωμοδοτήσει σχετικά με ενδεχόμενη δόλια χρήση της «σωματοτροπίνης σολομού» ως αηξητικού παράγοντα. Η επιστημονική επιτροπή δήλωσε σαφώς ότι, λόγω των φαρμακολογικών ιδιοτήτων της ορμόνης αυτής (απουσία δράσης κατά τη χορήγηση από το στόμα) και του τρόπου χορήγησής της (απαιτούμενη ένεση για κάθε ιχθύ), είναι αδύνατη η δόλια χρήση.

Όντας προϊόν βιοτεχνολογίας, η χορήγηση έγκρισης για τη διάθεση «σωματοτροπίνης σολομού» στην αγορά υπόκειται αποκλειστικά στις διαδικασίες που καθορίζονται με τον κανονισμό (ΕΟΚ) αριθ. 2309/93 ((ΕΕ L 214 της 24.8.1993. )) του Συμβουλίου της 22ας Ιουλίου 1993 για τη θέσπιση κοινοτικών διαδικασιών έγκρισης και εποπτείας των φαρμακευτικών προϊόντων για ανθρώπινη και κτηνιατρική χρήση και για τη σύσταση ευρωπαϊκού οργανισμού για την αξιολόγηση των φαρμακευτικών προϊόντων. Έως σήμερα, δεν έχει υποβληθεί στον οργανισμό καμμία αίτηση για διάθεση «σωματοτροπίνης σολομού» στην κοινοτική αγορά.